—Cheqaptapunim nikichik,
pipas ovejapa corralninman mana punkunta yaykuspa huklawnin yaykuqqa suwam hinaspa salteaqmi.
Punkun yaykuqmi ichaqa ovejakunapa michiqnin.
Punku cuidaqpas kichanmi yaykunanpaq chaynataqmi ovejakunapas uyarintaq sutinmantakama qayaptin,
chayñam qarqon corralninmanta.
Ovejakunata kanchanmanta qarqospanmi puntanta rin,
ovejakunañataqmi qayasqanta uyarispan qatin.
Mana reqsisqantaqa ovejakunaqa manam qatinchu,
ayqekunmi chayna runamantaqa vozninta mana reqsisqanrayku.
Chay rikchanachiyta niptinpas paykunaqa manam entienderqakuchu.
Allin michiqqa Jesuslla kasqanmanta
Jesusmi huktawan nirqa:
—Cheqaptapunim nikichik,
ñoqam kani ovejakunapa yaykunan punku.
Ñoqamanta ñawpaq hamuqkunaqa karqa suwakunam hinaspa salteaqkunam chaymi ovejakunaqa mana kasurqachu.
Ñoqam punku kani,
chayninta yaykuqqa salvakunqam.
Payqa oveja hinam yaykunqapas hinaspa lloqsimunqapas hinaspa pastotapas tarinqa.
—Suwaqa yaykun suwakuruspa wañurachinallanpaqmi hinaspa purmachinanpaqmi.
Ñoqam ichaqa hamurqani kawsanaykichikpaq hinaspa kawsaywan huntasqa kanaykichikpaq.
Ñoqaqa kani allin michiqmi.
Allin michiqqa vidantam qon ovejankunarayku.
Pagollapaq michiqmi ichaqa atoq hamuptinpas ovejakunata saqeruspan ayqekun,
manamá payqa dueñochu nitaqmi ovejakunapas paypachu.
Chaymi ovejakunatapas atoq hapiruspan cheqechin.
Pagollapaq michipakusqanraykum ayqekun mana imapas qokuptin.
—Ñoqaqa kani allin michiqmi.
Taytayqa reqsiwanmi,
ñoqapas Taytaytaqa reqsinim,
reqsinitaqmi ovejaykunatapas hinaptinmi paykunapas reqsiwan.
Chaymi vidayta qoni paykunarayku.
Kachkantaqmi sapaq ovejaykunapas kay corralpi mana kaqkuna.
Paykunatapas pusamuptiymi vozniyta uyarinqaku,
chaynapim kanqa chulla kanchallaña hinaspa chulla michiqllaña.
—Vidaytam qoni kaq kawsarimunaypaq,
chaymi Taytay kuyawan.
Manam pipas vidaytaqa qechuwanmanchu,
kikiymi qosaq vidaytaqa.
Makillaypim kachkan qonaypaqpas chaynataq kawsarimunaypaqpas.
Chaynatam kamachiwarqa Taytay.
Chay nisqanta uyariruspankum judiokuna mana acuerdochu karqaku.
Achkaqmi nirqaku:
—¿Imapaqmi uyarinkichik?
Payqa demonioyoq locom —nispa.
Wakinninñataqmi nirqaku:
—Demoniopa huntasqanqa manam chayna sumaqllatañaqa rimanmanchu.
Demonioqa manam ñawsataqa qawarichinmanchu —nispa.